**ЗАКОН**

**О ИЗМЈЕНАМА И ДОПУНАМА ЗАКОНА О РАЧУНОВОДСТВУ И РЕВИЗИЈИ РЕПУБЛИКЕ СРПСКЕ**

Члан 1.

У Закону о рачуноводству и ревизији Републике Српске („Службени гласник Републике Српске“, број 94/15), у члану 2. у ставу 1. тачка 11) мијења се и гласи: „11) овлашћени ревизор је лице које посједује сертификат издат од професионалног удружења, у складу са овим законом,“.

Члан 2.

Послије члана 2. додаје се нови члан 2а, који гласи:

„Члан 2а.

(1) Правна лица и предузетници сачињавају финансијске извјештаје у складу са преведеним прописима из члана 2. став 1. тачка 15) овог закона.

(2) Превођење прописа из члана 2. став 1. тачка 15) овог закона врши надлежно професионално удружење, у складу са потписаним споразумима и овлашћењима, те доноси одлуку којом се одређује и датум почетка њихове примјене, а која се заједно са текстом стандарда објављује на интернет страници Министарства и професионалног удружења.

(3) Изузетно од става 1. овог члана, правна лица могу сачињавати финансијске извјештаје у складу са прописима који нису преведени и објављени од надлежног професионалног удружења, ако се ради о:

1) правним лицима чије је пословање уређено посебним прописима на основу којих је орган надлежaн за обављање надзора над њиховим пословањем прописаo обавезу примјене прописа из члана 2. став 1. тачка 15) овог закона који нису преведени и објављени или

2) правним лицима чије је матично правно лице или крајње матично правно лице са сједиштем у иностранству.“

Члан 3.

Члан 13. мијења се и гласи:

„(1) Правно лице и предузетник општим актом, у складу са овим законом, прописују потребан степен школске спреме, радно искуство и остале услове за лице у радном односу које обавља рачуноводствене послове.

(2) Изузетно од става 1. овог члана, лице које сачињава финансијске извјештаје обавезно је квалификовано лице.

(3) Квалификовано лице, у смислу овог закона, јесте лице које посједује лиценцу сертификованог рачуноводственог техничара или сертификованог рачуновође.“

Члан 4.

Послије члана 13. додаје се нови члан 13а, који гласи:

„Члан 13а.

(1) Вођење пословних књига и сачињавање финансијских извјештаја може уговором бити повјерено другом правном лицу или предузетнику, регистрованом за пружање књиговодствених и рачуноводствених услуга, који су уписани у одговарајући регистар, а који рачуноводствене послове обављају као регистровану претежну дјелатност, односно уколико за те послове имају регистровану посебну пословну једницу и који испуњавају и друге услове утврђене овим законом.

(2) Изузетно од става 1. овог члана, повезана правна лица могу повјерити вођење пословних књига и сачињавање финансијских извјештаја свом повезаном правном лицу.

(3) Правно лице или предузетник, регистровани за пружање рачуноводствених услуга обавезни су да у радном односу на пуно радно вријеме имају запослено квалификовано лице из члана 13. став 3. овог закона, за обављање ове дјелатности.

(4) Изузетно од става 3. овог члана, предузетник који је квалификовано лице, нема обавезу запошљавања квалификованог лица ако предузетничку дјелатност обавља као основно или допунско занимање.

(5) Став 1. овог члана не примјењује се на банке, друштва за осигурање, даваоце финансијског лизинга, микрокредитна друштва, као и на друге финансијске организације којима је прописима који уређују њихово пословање забрањено повјеравање вођења пословних књига и сачињавање финансијских извјештаја другом лицу.“

Члан 5.

Члан 14. мијења се и гласи:

„(1) Министарство успоставља и води Регистар предузетника за пружање књиговодствених и рачуноводствених услуга (у даљем тексту: Регистар предузетника).

(2) Министарство, по службеној дужности, од надлежних органа прибавља све податке који су неопходни за успостављање и вођење Регистра предузетника и доноси рјешење о упису у Регистар предузетника.

(3) Надлежни органи из става 2. овог члана дужни су на захтјев Министарства доставити све тражене податке који су неопходни за успостављање и вођење Регистра предузетника.

(4) Подаци који се уписују у Регистар предузетника су јавни.“

Члан 6.

У члану 15. у ставу 3. број: „13.“ замјењује се бројем: „13а.“.

Послије става 3. додају се нови ст. 4, 5. и 6, који гласе:

„(4) Министар доноси рјешење о упису у Регистар привредних друштава за пружање књиговодствених и рачуноводствених услуга у року од десет дана од дана подношења потпуног захтјева.

(5) У случају настанка промјене података који се уписују у Регистар привредних друштава за пружање књиговодствених и рачуноводствених услуга, овлашћено лице привредног друштва дужно је да настале промјене достави Министарству у року од 30 дана од дана настале промјене.

(6) Подаци који се уписују у Регистар привредних друштава за пружање књиговодствених и рачуноводствених услуга су јавни.“

Досадашњи став 4. постаје став 7.

Члан 7.

Послије члана 15. додаје се нови члан 15а, који гласи:

„Члан 15а.

(1) Правно лице, односно предузетник који пружа књиговодствене и рачуноводствене услуге брише се из одговарајућег регистра у сљедећим случајевима:

1) ако престане да испуњава услове за упис у регистар,

2) ако је упис у регистар извршен на основу неистинитих података,

3) ако донесе одлуку о престанку обављања дјелатности рачуноводства,

4) у случају да је извршено брисање из одговарајућег регистра пословних субјеката, односно регистра предузетника,

5) у случају да не поступи по мјерама надзора које су изречене рјешењем о отклањању утврђених незаконитости.

(2) Министар доноси рјешење о брисању из Регистра предузетника и Регистра привредних друштава за пружање књиговодствених и рачуноводствених услуга.

(3) Рјешење из става 2. овог члана је коначно у управном поступку и против њега није дозвољена жалба, али се може покренути управни спор.“

Члан 8.

У члану 19. став 6. мијења се и гласи:

„(6) Изузетно од одредбе из става 5. овог члана, микро правна лица, као и предузетници који воде двојно књиговодство, заједнице етажних власника, синдикалне организације и друга удружења грађана, ако испуњавају критеријуме за разврставање у микро правна лица, годишње финансијске извјештаје презентују кроз:

1) Биланс стања – Извјештај о финансијском положају на крају периода и

2) Биланс успјеха – Извјештај о укупном резултату за период.“

Став 7. брише се.

Досадашњи ст. 8, 9, 10. и 11. постају ст. 7, 8, 9. и 10.

Члан 9.

У члану 20. послије става 3. додаје се нови став 4, који гласи:

„(4) Изузетно од става 3. овог члана, матична правна лица, која нису субјекти од јавног интереса, нису дужна да сачињавају, презентују, објављују и достављају консолидоване финансијске извјештаје ако, према критеријумима из члана 5. став 1. овог закона, утврђеним на консолидованој основи на дан сачињавања финансијских извјештаја, испуњавају услове за разврставање у мала правна лица у складу са овим законом.“

Досадашњи став 4. постаје став 5.

Послије досадашњег става 4. који постаје став 5. додаје се нови став 6, који гласи:

„(6) Матично правно лице, које је истовремено зависно у вишој економској цјелини, обавезно је да сачињава, презентује, објављује и доставља консолидоване финансијске извјештаје ако његово матично правно лице има сједиште изван Републике.“

Члан 10.

У члану 27. у ставу 1. послије ријечи: „Министарству“ додају се ријечи: „и Пореској управи Републике Српске“.

Члан 11.

У члану 30. послије става 2. додаје се нови став 3, који гласи:

„(3) Правно лице, које нема дозволу за обављање послова ревизије, у складу са овим законом, не може у оквиру свог пословног имена да садржи ријечи: ‘ревизија или друштво за ревизију‘.“

Члан 12.

Члан 32. мијења се и гласи:

„(1) Министарство овлашћеним ревизорима издаје, обнавља и одузима лиценце за обављање послова ревизије финансијских извјештаја.

(2) Лиценца се издаје лицу које испуњава сљедеће услове:

1) да има стечено звање овлашћеног ревизора,

2) да има најмање три године радног искуства на пословима ревизије финансијских извјештаја, или пет година радног искуства у интерној ревизији, или десет година радног искуства у рачуноводству,

3) да му није изречена мјера забране издавања нове лиценце у складу са овим законом,

4) да није правоснажно осуђивано за кривична дјела против привреде и платног промета, против службене дужности и против правног саобраћаја и свако друго кривично дјело које га чини неподобним за обављање послова овлашћеног ревизора.

(3) Захтјев за издавање лиценце, овлашћени ревизор подноси Министарству најкасније у року од три године од дана издавања сертификата за професионално звање, а ако се захтјев поднесе након истека наведеног рока, дужан је доставити и доказ о испуњености услова континуиране професионалне едукације.

(4) Министар доноси правилник којим се прописују поступак за издавање, обнављање и одузимање лиценци овлашћеним ревизорима.

(5) Лиценца се издаје на период од три године и може се обновити на захтјев овлашћеног ревизора, ако је обавио континуирано професионално усавршавање и испунио друге прописане услове.

(6) У случају да овлашћени ревизор не поднесе захтјев за обнављање лиценце, лиценца престаје да важи истеком три године од дана њеног издавања.

(7) Министарство води Регистар овлашћених ревизора којима је, у складу са овим законом, издата лиценца у звању овлашћеног ревизора.

(8) Регистар овлашћених ревизора обавезно садржи: име и презиме овлашћеног ревизора, назив субјекта који је овлашћеном ревизору издао сертификат, број и датум издавања лиценце, рок важења лиценце и друге податке од значаја за правилну идентификацију овлашћеног ревизора.

(9) Овлашћени ревизор брише се из Регистра овлашћених ревизора на основу рјешења о одузимању лиценце овлашћеном ревизору, односно рјешења о престанку важења лиценце.

(10) Подаци који се уписују у Регистар овлашћених ревизора су јавни.“

Члан 13.

Послије члана 32. додаје се нови члан 32а, који гласи:

„Члан 32а.

(1) Министар доноси рјешење о одузимању лиценце овлашћеном ревизору, у сљедећим случајевима:

1. ако је правоснажно осуђен за кривично дјело против привреде и платног промета, против службене дужности и против правног саобраћаја и свако друго кривично дјело које га чини неподобним за обављање послова овлашћеног ревизора,
2. ако му је изречена мјера забране обављања дјелатности,
3. ако се утврди да је приликом подношења захтјева за издавање лиценце доставио неистините податке и документацију,
4. ако је овлашћени ревизор одговорно лице у привредном друштву за ревизију којем је одузета дозвола за рад у поступку спровођења надзора,
5. ако овлашћени ревизор прекрши мјеру условног одузимања лиценце и
6. на захтјев професионалног удружења.

(2) Министар доноси рјешење о престанку важења лиценце у сљедећим случајевима:

1) смрти овлашћеног ревизора,

2) на лични захтјев овлашћеног ревизора и

3) потпуног или дјелимичног губитка пословне способности овлашћеног ревизора.

(3) Рјешењем о одузимању лиценце утврђује се и период у коме се овлашћеном ревизору коме се одузима лиценца не може издати нова, а који не може бити дужи од двије године од дана доношења рјешења.

(4) Рјешење из ст. 1. и 2. овог члана је коначно у управном поступку и против њега се не може изјавити жалба, али се може покренути управни спор.“

Члан 14.

Члан 33. мијења се и гласи:

„(1) Захтјев за издавање дозволе за рад привредном друштву за ревизију подноси се Министарству послије оснивања и уписа привредног друштва у одговарајући регистар пословних субјеката.

(2) Уз захтјев из става 1. овог члана доставља се:

1) одлука о оснивању или други оснивачки акт,

2) акт о оснивању пословне јединице привредног друштва, ако је оснивач пословне јединице страно друштво за ревизију,

3) Рјешење о регистрацији пословног субјекта,

4) интерни акт којим је уређена методологија за обављање услуга ревизије,

5) докази о радном односу на неодређено вријеме са пуним радним временом једног или више овлашћених ревизора са важећом лиценцом (фото-копија уговора о раду, радне књижице и пореског увјерења о пријави уплате доприноса),

6) подаци о оснивачима привредног друштва, и то:

1. за осниваче који су физичка лица – доказ о испуњавању услова прописаних чланом 30. овог закона,

2. за осниваче привредног друштва за ревизију који су страно правно лице,

правно лице из Федерације БиХ или Брчко Дистрикта БиХ, уз захтјев за издавање дозволе за рад подноси се и документација којом се доказује да је у матичној држави или ентитету, односно Брчко Дистрикту БиХ, регистровано за пружање услуга ревизије,

7) доказ о уплаћеној административној такси за издавање дозволе за рад.

(3) Дозвола за обављање ревизије не може се издати привредном друштву коме је била одузета дозвола, за вријеме трајања забране из члана 52в. овог закона.

(4) У периоду важења забране из става 3. овог члана, дозвола за обављање ревизије не издаје се ни друштву за ревизију чији је оснивач друштво за ревизију коме је одузета дозвола у складу са чланом 52в. овог закона.“

Члан 15.

Члан 35. мијења се и гласи:

„(1) Министарство врши упис у Регистар привредних друштава за ревизију по службеној дужности.

(2) У случају настанка промјене података који се уписују у Регистар привредних друштава за ревизију, овлашћено лице привредног друштва дужно је да настале промјене достави Министарству у року од 30 дана од дана настале промјене.“

Члан 16.

Члан 38. брише се.

Члан 17.

У члану 39. у ставу 6. ријечи: „фото-копије уговора“ замјењују се ријечима: „информацију о уговорима“.

Послије става 6. додају се нови ст. 7. и 8, који гласе:

„(7) Информација о уговорима обавезно садржи податке о називу и разврставању правних лица у складу са чланом 5. овог закона, број и датум уговора о ревизији, годину на коју се ревизија финансијских извјештаја односи и уговорену накнаду.

(8) Надлежни орган у правном лицу, чији се финансијски извјештаји ревидирају, дужан је да изабере друштво за ревизију и закључи уговор о ревизији у року из става 3. овог члана.“

Члан 18.

У члану 40. додају се нови ст. 4. и 5, који гласе:

„(4) Друштво за ревизију може поново да обавља ревизију правног лица из ст. 1. и 2. овог члана након протека рока од најмање двије године од датума сачињавања посљедњег ревизорског извјештаја за то правно лице.

(5) Овлашћени ревизор може бити именован за члана органа управљања у правном лицу код којег је вршио ревизију и чији извјештај о ревизији је потписао, након протека рока од најмање двије године по престанку радног односа, односно ангажмана у друштву за ревизију.“

Члан 19.

У члану 41. додаје се нови став 3, који гласи:

„(3) Извјештај о ревизији обавезан је да потписује најмање један овлашћени ревизор који је обављао ревизију и лице овлашћено за заступање друштва за ревизију.“

Члан 20.

Члан 42. мијења се и гласи:

„(1) Привредно друштво за ревизију припрема цјелокупну документацију на основу које се издаје ревизорски извјештај.

(2) Радна документација, односно копије радних докумената прикупљених у току ревизије повјерљивог су карактера и могу се користити само за потребе ревизије у складу са овим законом, осим ако посебним прописима није другачије одређено.

(3) Изузетно од става 2. овог члана, радна документација може се користити за потребе спровођења надзора и контроле квалитета над радом друштава за ревизију и овлашћених ревизора, у складу са овим законом.

(4) Документацију на основу које је обављена ревизија, привредно друштво за ревизију чува најмање шест година, рачунајући од пословне године на коју се ревизија односи.

(5) Радна документација на основу које се израђује ревизорски извјештај, уговор о ревизији и извјештај о извршеној ревизији сачињава се на језику који је у службеној употреби у Републици.“

Члан 21.

Члан 44. мијења се и гласи:

„(1) Привредно друштво за ревизију обавезно је да се осигура од ризика одговорности за штету коју може да проузрокује приликом обављања професионалне дјелатности за коју је регистровано.

(2) За штету коју привредно друштво за ревизију може да проузрокује обављањем професионалне дјелатности код банака, лизинг друштава, инвестиционих и пензионих фондова, осигуравајућих друштава и великих правних лица, минимална сума покрића по штетном догађају износи 500.000 КМ.

(3) За штету коју привредно друштво за ревизију може да проузрокује обављањем професионалне дјелатности код осталих правних лица, минимална сума покрића ризика по штетном догађају износи 100.000 КМ.

(4) Привредна друштва за ревизију, у смислу одговорности за штету коју могу да проузрокују обављањем професионалне дјелатности, дужна су да закључе полисе осигурања на годишњем нивоу за сваку календарску годину.

(5) Друштво за ревизију дужно је да уговори осигурање од професионалне одговорности на начин да полиса осигурања не може лимитирати број могућих штетних догађаја у односу на број и структуру ангажмана која ће друштво за ревизију уговорити и обављати у периоду осигурања.

(6) Друштво за ревизију дужно је да Министарству достави фото-копију полисе осигурања закључену у складу са одредбама овог члана, до краја јануара текуће године за ту календарску годину.“

Члан 22.

У члану 46. у ставу 2. послије тачке 1) додаје се нова тачка 2), која гласи:

„2) пореске услуге које се односе на обрачун пореза и подношење пореских пријава за правна лица чији су финансијски извјештаји предмет ревизије“.

Досадашње т. 2), 3), 4), 5), 6) и 7) постају т. 3), 4), 5), 6), 7) и 8).

Члан 23.

У члану 47. у ставу 1. послије ријечи: „извјештаја“ додају се ријечи: „и њихове ревизије“.

Члан 24.

У члану 50. ст. 2, 3. и 4. бришу се.

Члан 25.

У Глави IV у називу Одјељка 3. послије ријечи: „ревизију“ додају се ријечи: „и овлашћених ревизора“.

Члан 26.

Члан 51. мијења се и гласи:

„(1) Министарство врши надзор над радом привредног друштва за ревизију и овлашћених ревизора.

(2) Надзор над радом друштва за ревизију и овлашћених ревизора обухвата испитивање и провјеру примјене овог закона, примјене прописа из области рачуноводства и ревизије који се у складу са овим законом примјењују у Републици и примјене интерних правила за осигурање система контроле квалитета.

(3) Надзор над радом друштва за ревизију се обезбјеђује:

1) праћењем, прикупљањем и провјером документације која се доставља Министарству,

2) обављањем контролних поступака над радом друштва за ревизију,

3) изрицањем мјера у поступку надзора, у складу са овим законом.

(4) Контролни поступци над радом друштва за ревизију представљају скуп радњи којима Министарство код субјекта надзора провјерава законитост и правилност испуњавања прописаних обавеза при вршењу услуга ревизије, а посебно:

1) преглед интерног система контроле квалитета,

2) провјеру независности друштва за ревизију и овлашћеног ревизора у односу на клијенте ревизије,

3) провјеру усклађености процеса ревизије са Међународним стандардима ревизије,

4) надзор над радом овлашћених ревизора друштва,

5) друга питања од значаја за поступак надзора.

(5) Надзор над радом овлашћених ревизора друштва обавља се на начин да се прегледа цјелокупна радна документација о обављеној ревизији код најмање једног ревизорског ангажмана.“

Члан 27.

Послије члана 51. додаје се нови члан 51а, који гласи:

„Члан 51а.

(1) Надзор над радом друштва за ревизију и овлашћених ревизора обављају овлашћена лица Министарства, по посебном овлашћењу министра за вођење поступка и доношења рјешења, а која су независна у односу на субјекте надзора.

(2) Најмање једно овлашћено лице које спроводи надзор обавезно је да испуњава сљедеће услове:

1) да има звање овлашћени ревизор и најмање три године радног искуства у обављању ревизије,

2) да није у сукобу интереса са друштвом за ревизију које је предмет надзора,

3) у случају да је био запослен у друштву за ревизију, да је протекло најмање годину дана од дана престанка његовог радног односа или другог облика повезаности са друштвом за ревизију.

(3) Надзор над радом привредног друштва за ревизију Министарство врши најмање једном у шест година, односно најмање једном у три године, ако је ријеч о друштву за ревизију које спроводи ревизију субјеката од јавног интереса.

(4) Надзор из става 3. овог члана може се обављати и чешће на основу утврђених приоритета и ризика.

(5) Овлашћена лица Министарства у поступку вршења надзора имају право и дужност да у пословним просторијама привредног друштва за ревизију изврше увид у опште и појединачне акте привредног друштва, као и евиденције и другу документацију с циљем утврђивања чињеница које су од посебног значаја за квалитетно вршење надзора.

(6) О извршеном надзору лице из става 1. овог члана сачињава записник.

(7) Записник из става 6. овог члана доставља се привредном друштву за ревизију код којег је извршен надзор.

(8) Министар доноси упутство којим се уређује поступак вршења надзора над радом пословних субјеката који пружају рачуноводствене услуге и услуге ревизије.“

Члан 28.

Члан 52. мијења се и гласи:

„(1) Ако се у поступку надзора над радом привредног друштва за ревизију утврди да су прекршене одредбе овог закона и релевантних подзаконских аката, друштву за ревизију се изричу одговарајуће мјере надзора.

(2) Друштву за ревизију могу се изрећи сљедеће мјере надзора:

1) наложити отклањање утврђених незаконитости,

2) условно одузети дозволу за обављање послова ревизије и

3) одузети дозволу за обављање послова ревизије.

(3) Мјере из става 2. овог члана изричу се рјешењем.

(4) Рјешење о изрицању мјера надзора доноси се на основу чињеница утврђених записником из члана 51а. овог закона, најкасније у року од 60 дана од истека рока за достављање примједаба на записник, односно од дана уручења допунског записника о надзору.

(5) Министарство подноси надлежном органу пријаву против правних и физичких лица за које у поступку надзора утврди постојање основа сумње о почињеном кривичном дјелу или прекршају.“

Члан 29.

Послије члана 52. додају се нови чл. 52а, 52б, 52в, 52г. и 52д, који гласе:

„Члан 52а.

(1) Овлашћено лице Министарства рјешењем налаже отклањање утврђених незаконитости, ако:

1) власничка структура друштва за ревизију није у складу са овим законом,

2) друштво за ревизију не објави извјештај о транспарентности,

3) нема успостављен систем интерне контроле и

4) не испуњава услов прописан чланом 31. овог закона.

(2) Друштво за ревизију дужно је да, у року који не може бити дужи од 60 дана од дана пријема рјешења, поступи по рјешењу и достави Министарству извјештај о предузетим мјерама, са доказима о отклањању незаконитости.

(3) Ако друштво за ревизију не поступи у складу са налогом у року утврђеном у рјешењу из става 1. овог члана, министар доноси рјешење о одузимању дозволе за рад привредном друштву за ревизију.

(4) Рјешење из ст. 1. и 3. овог члана је коначно у управном поступку и против њега се не може изјавити жалба, али се може покренути управни спор.

Члан 52б.

(1) У случају да се у поступку надзора утврди да друштво за ревизију не обавља ревизију у складу са Међународним стандардима ревизије и другим прописима, министар доноси рјешење којим му се изриче мјера условног одузимања дозволе за рад.

(2) У рјешењу из става 1. овог члана истовремено се одређује да се изречена мјера неће извршити ако друштво за ревизију у периоду који је одређен рјешењем, а који не може бити дужи од двије године, не учини нову повреду овог закона у поступку обављања ревизије.

(3) Рјешење из става 1. овог члана је коначно у управном поступку и против њега се не може изјавити жалба, али се може покренути управни спор.

(4) Друштву за ревизију којем је изречена мјера из става 1. овог члана одузима се дозвола за рад ако у периоду који је одређен рјешењем учини нову повреду овог закона приликом обављања ревизије.

Члан 52в.

(1) Министар доноси рјешење о одузимању дозволе за рад привредном друштву за ревизију:

1) ако му је дозвола за обављање послова ревизије издата на основу неистинитих података,

2) у случају брисања из одговарајућег регистра пословних субјеката,

3) ако му је изречена мјера забране обављања дјелатности,

4) ако престане да испуњава услове прописане овим законом,

5) у случају да не поступи по мјерама надзора које су изречене рјешењем о отклањању утврђених незаконитости,

6) у случају да друштво за ревизију прекрши мјеру условног одузимања дозволе за обављање послова ревизије,

7) ако друштво за ревизију на било који начин онемогућава спровођење надзора,

8) на захтјев привредног друштва.

(2) Рјешење из става 1. овог члана коначно је у управном поступку, а против њега се може покренути управни спор.

(3) Рјешењем о одузимању дозволе за рад утврђује се и период у коме се друштву за ревизију коме се одузима дозвола за рад не може издати нова, а који не може бити дужи од двије године од дана доношења рјешења.

Члан 52г.

(1) У случају да се у поступку надзора над радом овлашћеног ревизора утврде незаконитости у његовом раду, министар доноси рјешење којим се могу изрећи сљедеће мјере надзора:

1) условно одузети лиценцу за обављање послова ревизије и

2) одузети лиценцу за обављање послова ревизије.

(2) Рјешење из става 1. овог члана коначно је у управном поступку и против њега се може покренути управни спор.

Члан 52д.

(1) У случају да се у поступку надзора утврди да овлашћени ревизор не обавља ревизију у складу са овим законом, рјешењем му се изриче мјера условног одузимања лиценце за обављање послова ревизије.

(2) У рјешењу из става 1. овог члана истовремено се одређује да се изречена мјера неће извршити ако овлашћени ревизор у периоду који је одређен рјешењем, а који не може бити дужи од двије године, не учини нову повреду овог закона у поступку обављања ревизије.

(3) Рјешење из става 1. овог члана је коначно у управном поступку и против њега се не може изјавити жалба, али се може покренути управни спор.

(4) Овлашћеном ревизору којем је изречена мјера из става 1. овог члана одузима се лиценца ако у периоду који је одређен рјешењем учини нову повреду овог закона приликом обављања ревизије.“

Члан 30.

Члан 53. мијења се и гласи:

„(1) Министар именује Савјет за рачуноводство и ревизију Републике Српске (у даљем тексту: Савјет).

(2) Надлежност и обавезе Савјета су да:

1) разматра план надзора и извјештаје Министарства о спроведном надзору над радом друштава за ревизију и овлашћених ревизора,

2) разматра записник о спроведеном надзору над радом друштава за ревизију и овлашћених ревизора и предлаже предузимање одговарајућим мјера надзора, уколико се у поступку надзора над радом друштава за ревизију и овлашћених ревизора утврде незаконитости,

3) даје мишљења на нацрте и приједлоге закона и других прописа из области рачуноводства и ревизије,

4) прати процес примјене прописа Европске уније који се односе на област рачуноводства и ревизије и предлаже рјешења прихватљива за Републику,

5) учествује у припреми стратегије, те у изради смјерница и акционог плана за побољшање квалитета финансијског извјештавања и унапређивање рачуноводствене и ревизорске праксе у Републици,

6) разматра општа акта професионалног удружења, разматра годишњи извјештај о раду и стању у области рачуноводства и ревизије који припрема професионално удружење, даје мишљење и приједлоге на годишњи план континуиране едукације коју спроводи професионално удружење и

7) обавља и друге послове из своје надлежности, у складу са овим законом.“

Члан 31.

У члану 55. у ставу 1. ријеч: „девет“ замјењује се ријечју: „пет“.

У ставу 2. ријечи: „из реда запослених у Министарству, представника професионалних удружења, Пореске управе, Регулаторних тијела из области финансијског система, пословне заједнице, универзитетских професора и других лица која својим теоретским и практичним искуством у предметној области могу да допринесу ефикаснијем раду Савјета“ бришу се.

Послије става 3. додаје се нови став 4, који гласи:

„(4) Два члана Савјета обавезно су лица са стеченим звањем овлашћени ревизор, од којих је једно лице са лиценцом и пет година радног искуства на пословима ревизије.“

Досадашњи ст. 4. и 5. постају ст. 5. и 6.

Члан 32.

У члану 56. став 5. брише се.

Члан 33.

Члан 64. мијења се и гласи:

„(1) Новчаном казном од 3.000 КМ до 15.000 КМ казниће се за прекршај правно лице ако:

1) не изврши разврставање у складу са овим законом (члан 5),

2) не уреди организацију рачуноводства на прописан начин (члан 7),

3) врши обраду података на рачунару, а не обезбиједи да рачуноводствени софтвер омогућава функционисање система интерних рачуноводствених контрола (члан 7. став 5),

4) не сачињава, не контролише и не чува књиговодствене исправе, односно не води и не чува пословне књиге и друге извјештаје сагласно одредбама овог закона (чл. 8, 9, 10, 11, 12. и 22),

5) општим актом не одреди лице коме се повјерава вођење пословних књига (члан 13а),

6) не поднесе захтјев за упис у Регистар привредних друштава за пружање рачуноводствених услуга, а пружа рачуноводствене услуге трећим лицима (члан 15),

7) уколико не обавијести Министарство о свим промјенама података који се воде у Регистру привредних друштава за пружање рачуноводствених услуга (члан 15),

8) не изврши попис имовине и обавеза у прописаном року (члан 17),

9) не изврши усаглашавање потраживања и обавеза, не одговори на захтјев повјериоца или дужника за усаглашавање потраживања и обавеза, не одговори на захтјев овлашћеног ревизора или у напоменама не објави податке о неусаглашеним потраживањима и обавезама (члан 18),

10) не сачињава и не презентује финансијске извјештаје у складу са овим законом (чл. 2а, 19, 20, 21. и 23),

11) не изврши ревизију финансијских извјештаја и консолидованих финансијских извјештаја (члан 28),

12) не преда финансијске извјештаје, консолидоване финансијске извјештаје, извјештај о ревизији и извјештај о пословању у Регистар финансијских извјештаја (чл. 24. и 25),

13) не закључи уговор о ревизију у складу са чланом 39. овог закона.

(2) Новчаном казном од 3.000 КМ до 15.000 КМ казниће се за прекршај друштво за ревизију ако:

1) ревизију финансијских извјештаја не обавља у складу са Међународним стандардима ревизије (члан 28),

2) у оквиру свог пословног имена садржи ријечи: ‚ревизија или друштво за ревизију‘ а нема дозволу за обављање послова ревизије (члан 30),

3) на подручју Републике пружа услуге ревизије без претходно испуњених услова или супротно условима прописаним овим законом (чл. 29. и 33),

4) ревизију обавља супротно члану 31. овог закона,

5) не обавијести Министарство о свим промјенама података који се воде у Регистру привредних друштава за ревизију (члан 35),

6) у прописаном року не обавијести Министарство о наступању околности из члана 37. овог закона,

7) у прописаном року не достави информацију о уговорима о ревизији закљученим у току године (члан 39. став 6),

8) не пружа услуге ревизије на прописан начин (члан 40),

9) извјештај о ревизији не сачињава у складу са чланом 41. овог закона,

10) не чува и не сачињава радну документацију у складу са чланом 42. овог закона,

11) се не осигура на начин прописан чланом 44. овог закона,

12) не сачини и у прописаном року не објави годишњи извјештај о транспарентности (члан 45),

13) врши ревизију код правних лица из члана 46. овог закона,

14) овлашћеном лицу не омогући надзор или не отклони недостатке утврђене током надзора (чл. 49, 51. и 52).

(3) За радње из става 1. т. 2) до 10) и тачка 12) овог члана, изузев т. 6. и 7, новчаном казном од 1.000 КМ до 5.000 КМ казниће се за прекршај предузетник који води пословне књиге по систему двојног књиговодства, односно предузетник регистрован за самостално пружање књиговодствених и рачуноводствених услуга.

(4) За радње из ст. 1. и 2. овог члана, новчаном казном од 300 КМ до 1.500 КМ казниће се за прекршај и одговорно лице у правном лицу.“

Члан 34.

Послије члана 67. додаје се нови члан 67а, који гласи:

„Члан 67а.

Привредна друштва за ревизију, правна лица и предузетници који су регистровани за пружање рачуноводствених услуга дужни су да своје пословање ускладе са одредбама овог закона у року од три мјесеца од његовог ступања на снагу.“

Члан 35.

У члану 71. у тачки 2) број: „4“ замјењује се бројем: „6“.

У тачки 7) број: „2“ замјењује се бројем: „4“.

Т. 8) и 9) бришу се.

Досадашње т. 10) и 11) постају т. 8) и 9).

У досадашњој тачки 11) која постаје тачка 9) број: „51.“ замјењује се бројем: „51а.“, а број: „6“ замјењује се бројем: „8“.

Члан 36.

Овај закон објавиће се у „Службеном гласнику Републике Српске“, а ступа на снагу 1. јануара 2021. године.

Број: 02/1-021-579/20 ПРЕДСЈЕДНИК

Датум: 22. јула 2020.године НАРОДНЕ СКУПШТИНЕ

Недељко Чубриловић